  Виталий Пронин 5-тӥ оштолэзе оскись калык пусъе Иисус Христослэсь Иерусалиме пыронзэ, асьмеос сое шуиськом Пучыарня, нош 12-тӥ оштолэзе - тужгес бадӟымзэ но югытсэ черк праздникез - Быдӟымнуналэз.Серафимез буре ваён3-тӥ оштолэзе оскись калык буре вае 20-тӥ даурысь одӥгзэ тужгес сӥлы карымон святоез - Серафим Вырицкий схииеромонахез.20-тӥ даурлэн кутсконаз Василий Муравьёв (Серафим Вырицкийлэн монах луэмезлэсь азьвыл нимыз) Россиын одӥгез азьмынӥсез но узырез купеч вал. Со вуылӥз пӧртэм кунъёсы, тодӥз трос кунгожсьӧр кылъёсты. Но котьку ик визяз но трос вӧсяськылӥз. 1920-тӥ арын, 54 аресказ, Василий монах кариськиз. Дун-чылкыт Серафим Петроградысь Александро-Невской лавраын служба нуиз. Куать ар ортчыса, тазалыкез чутрак уродмиз, таин валче со инкуазьлы матэгес кариськиз, Вырица посёлоке улыны выжиз. Уйёссэ, молитва лыдӟыса, ортчытъяз. Туж трос калык со доры ветлӥз. Та святой доры визь-кенеш юаны вуылӥзы митрополит Алексий, академикъёс И. Павлов, Л. Орбели но мукетъёс. Быдӟым ож кутскем бере Серафим баӵко уката но зол вӧсяськыны кутскиз. Со вакытэ та святойлэн аслаз ветлэмез уг ни луы вал. Озьы ке но котькуд уй юрттӥсьёсыз кунултыса потто вал сое садэ вӧсяськыны.Дун-чылкыт Серафим шуэ, пе, вал: вань сюлмыныз вӧсяськись одӥг адями быронлэсь утьыны быгатэ вань городъёсты.Лазарьлэн кӧснуналэз4-тӥ оштолэзе оскись калык буре вае Иисус Христослэсь эшсэ Лазарез, та нуналэз асьмеос шуиськом Лазарьлэн кӧснуналэз. Утисьмылэн эшез но дышетскисез 4-тӥ нуналзэ изгуын кулыса кылле ни вал. Сисьмыны кутскем Лазарез Иисус Христос улӟытӥз. Та паймымон учырез адӟизы уно сюрс адямиос но валазы: ваньмыз Инмар киын.Пучыарня5-тӥ оштолэзе огдыре ик туж сайкыт но ӝожмыт черк праздник - Иисус Христослэн Иерусалиме Пыронэз, асьмеос сое Пучыарня шуиськом. Лазарез улӟытэмез бере Иисус Христос Иерусалиме вамыштӥз. Солэн паймымон учыръёсыз сярысь ивор калыке вӧлмиз. Адямиос чидатэк витизы Инмар пиез. Со вакытэ Иерусалимез кульчоын кадь возизы римлянъёс. Иудейёс оскизы: кулонэз но ворме бере, Иисус Христос лыктоз но мозмытоз иудейёсты, но еврей калык быдэс дуннеен кивалтыны кутскоз. Азьло дыръя отын вал таӵе сям: адями городэ вал вылын ке пыре, озьыен, со войнаен лыктэ, нош ишак вылын ке - тупаса улонэн но ӟеч мылкыдын. Иисус Христос Иерусалиме ишак вылын пыриз. Калык сое эксэез сямен пумитаз, дуно дӥсьёссэс Утисьмылэн пыд улаз куяса, солэн сюрес вылаз пальмалэсь вайёссэ вальыса. Нош Иисус Христос тодэ ни вал: та адямиос ик, кинъёс сокем витизы но эксэез сямен пумитазы сое, уз кылзэ ог-огдэ яратон, чидан, жалян но утиськон сярысь верамъёссэ. Калык ӧз вала, Иисус Христос соослы музъем вылын эксэй луон уг вайы, со Ин Эксэйлыке сюрес возьматэ шуыса. Соин ик палэнскизы Утисьмы бордысь, вузазы сое.Асьмеос данъяськом Иисус Христосэз кулонэз вормыса улӟемез но асьмелы утиськыны луонлык сётэмез понна. Дорамы уг будо пальмаос. Но вазь тулыс ик усьтӥсько пучыос. Соин ик пальма вайёс интые асьмеос та нуналэ вӧсятӥськом пучыосты. Освятить карем пучы вайёсты быдэс ар коркан, оброс азьын, возьыны кулэ. Соос возьмато, тӥ но Иисус Христосэз пумитады но Утисьмес пуш дуннеяды лэзиськоды шуыса. Та нуналэ, Быдӟым Визьдыр шоры учкытэк, сиыны лэземын чорыг, но ужаны Пучыарняе уг яра. 5-тӥ оштолэзе оскись калык пусъе Пучыарня.Ӟеч ивор веранТаяз аре Паска вазь луэ, соин ик Благовещение праздникез (Инмар Анайлы ӟеч ивор веранэз) пусъёмы 7-тӥ оштолэзе. Та нуналэ асьмеос данъяськом Дун-чылкыт Мария нылмуртэз. Солэн чылкытлыкез, востэмлыкез но чиданлыкез юрттӥзы Инмарлы адями луыса вордӥськыны, нош азьланяз адямилы выльысен Инмар луыны.Инмар Анай сярысь вераку, одӥг учырез тодады вайытэме потэ, со трос книгаосын гожъямын ни ке но. Война дыръя Блоговещение празднике Кёнигсберг понна ожъёс мынӥзы. Николай Бугаенко солдат тодэ ваёнъёсаз тазьы гожтэм: «7-тӥ апреле, Благовещение праздник дыръя, ми возьмаськом вал секыт ожез. Но адӟиськом: фронт линия кузя баӵкоос Киросэн мыно, адямиос, Инмар Анайлэсь Казанской оброссэ нуыса, молитва лыдӟо. Со сыӵе паймымон вал, кожалод, война но ӧвӧл, молитвалэн кылъёсыз но вӧсяськисьёслэн чирдэмзы ми дорозь ик кылӥське. Собере шӧдтэк шорысь немецъёс ож тӥрлыксэс куязы но, «Мадонна!» кесяськыса, пегӟыны ӧдъязы. Соку ми тушмонэз уйыны кутскимы, озьы, чик ыбылӥськытэк, фронтлэсь со люкетсэ мозмытӥмы».ВузанӴуказеяз, 8-тӥ оштолэзе, асьмеос тодамы вайиськом Иудалэсь Иисус Христосэз вузамзэ. Та учыр сярысь святитель Иоанн Златоуст тазьы шуылӥӟ «Асьмелэсь Инмармес иудейёс кие сётӥз Иисус Христослэн ик дышетскисез. Вузам Иисус утиз быдэс дуннеез, нош вузаськем Иуда быдтӥз аслэсьтыз лулзэ, вузам Иисус табере Ин Эксэйлыкын, нош вузаськем Иуда - адын. Утисьмы Иисус Христосмы соку, Иудаез адӟыса, бӧрдӥз. Инмарлэн лулыз бугырскиз, дышетскисезлэсь кырсь вамышсэ адӟыса. Иисус Христослэн ӝожомонэз асьмеды дышетэ тросгес бӧрдыны соос понна, кин урод ужъёс лэсьтэ, но ичигес - соос понна, кин курадӟе та лек учыръёслэсь».Быдӟым четверг9-тӥ оштолэзе - Быдӟым (Чылкыт) четверг. Оскись калык та покчиарняе тырше причастие басьтыны. Ӝыт служба дыръя черкын лыдӟо Евангелиысь 12 люкетъёсты. Асьмелы отысь одӥг валтӥсь малпанзэ тодамы возёно - ултӥян но вӧсь карон шоры учкытэк, Иисус Христос чидаз вань шуг-секытъёсты но, курадӟыса кулонэз но. Со яратӥз вань адямиосты, аслэсьтыз курадӟытӥсьёссэ но.Быдӟымнунал12-тӥ оштолэзе - тужгес сайкыт но бадӟым праздник - Быдӟымнунал. Паска асьмелы номырин ӵошатонтэм шумпотон вае. Христос улӟиз! Кулыса улӟеменыз, со асьмелы пумтэм вапумъёслы улон кузьмаз, кудаз ӧвӧл пичи но кырсез, лекез, уродэз. Христос улӟиз! Та ӟеч ивор ымысь ыме, сюлмысь сюлме быдэс дуннее вӧлме ини 2 сюрс арлэсь тросгес. Мар вайиз Инмар музъем вылэ? Аслаз ученикъёсызлы, нырысьсэ возьматӥськыкуз ик, шуиӟ «Тупаса улон тӥледлы». Кулыса улӟемез бере дышетскисьёсызлы со нош ик куинь пол шуиӟ «Тупаса улон тӥледлы». Таӵезэ улонэз нокин асьмелэсь таланы уг быгаты, малы ке шуоно сое асьмелы сётэ Инмар. Матысь нуналъёсы черк пусъе:4-тӥ оштолэзе - Лазарьлэн кӧснуналэз.5-тӥ оштолэзе - Иисус Христослэн Иерусалиме Пыронэз (Пучыарня).7-тӥ оштолэзе - Благовещение.12-тӥ оштолэзе - Быдӟымнунал (Паска).19-тӥ оштолэзе - Антипаска, Фома апостолэз буре ваён.21-тӥ оштолэзе - Радоница. Кулэмъёсты буре ваён.26-тӥ оштолэзе - Паска бере куинетӥ арнянунал, Дун-чылкыт но миро нуллӥсь нылкышноосты сӥлы карон. Теги: оскон Пучыарня  